Keppnin er að hefjast á nýjan leik í Domino´s-deild karla og 1. deild kvenna þar sem Njarðvíkurliðin eru í eldlínunni . Kvennaliðið byrjar úti gegn Hamri en karlaliðið heima gegn ÍR . Hamar-Njarðvík : 4. janúar kl. 16.00 / 1. deild kvenna Fyrsti leikur Njarðvíkurkvenna þetta árið er á útivelli gegn Hamri . Baráttan í deildinni er hörð og Njarðvíkurliðið í 5. sæti deildarinnar með 14 stig . Leikurinn fer fram í Hveragerði en Hamar situr í 6. sæti deildarinnar með 4 stig , sýnd veiði en alls ekki gefin og tvö stig hér á ferðinni sem skipta sköpum ! Njarðvík-ÍR : 5. janúar kl. 19.15 / Domino´s-deild karla Fyrsti leikur karlaliðs Njarðvíkur á nýja árinu 2020 er þann 5. janúar kl. 19.15 í Njarðtaksgryfjunni þegar ÍR kemur í heimsókn . Fyrir viðureignina eru aðeins tvö stig sem skilja liðin að en Njarðvík er í 4. sæti með 14 stig og ÍR í 7. sæti með 12 stig . Okkar menn unnu fyrri leikinn 72 - 85 í Hertz-hellinum í Breiðholti en síðan þá hefur ansi mikið vatn runnið til sjávar og talsverðar breytingar orðið á leikmannahópi beggja liða en bæði lið mæta til leiks með nýja leikmenn innanborðs . Við óskum öllum Njarðvíkingum árs og friðar og vonumst til að sjá sem flesta í Njarðtaksgryfjunni á síðari hluta tímabilsins .